ประกันภัยเจ็บหนัก
9เดือนขาดทุนกว่าแสนล้าน คปภ.ยันสินทรัพย์แข็งแกร่ง
11 ธ.ค. 2555

9เดือนขาดทุนกว่าแสนล้าน คปภ.ยันสินทรัพย์แข็งแกร่ง
คปภ.เผย 9 เดือน บริษัทประกันวินาศภัยทั้งระบบขาดทุนสุทธิ 1.05 แสนล้านบาท
ส่วนวิจัยและสถิติ ฝ่ายวางแผนและพัฒนาระบบการตรวจสอบ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) รายงานงบกําไร (ขาดทุน) ของธุรกิจประกันวินาศภัย 65 บริษัท งวด 9 เดือนปี 2555 ขาดทุนสุทธิ 1.05 แสนล้านบาท จากงวดเดียวกันของปีก่อนที่กำไรสุทธิรวม 1.98 หมื่นล้านบาท
อย่างไรก็ตาม หากแยกกลุ่มบริษัทออกมา บริษัทประกันวินาศภัยในประเทศ 55 บริษัทยังมีกำไร โดยมีกำไรสุทธิรวมกันทั้งสิ้น 3,173.60 ล้านบาท ซึ่งลดลง 78.40% เมื่อเทียบกับงวดเดียวกันของปีก่อนที่มีกำไรสุทธิ 1.46 หมื่นล้านบาท
ขณะที่บริษัทประกันวินาศภัยสาขาต่างประเทศซึ่งมี 5 บริษัท เป็นกลุ่มเดียวที่ประสบผลขาดทุนสุทธิ 1.08 แสนล้านบาท จากงวดเดียวกันของปีก่อนที่มีกำไรสุทธิ 5,175.70 ล้านบาท ส่วนบริษัทประกันสุขภาพ 5 บริษัท มีกำไรสุทธิ 24.80 ล้านบาท เพิ่มขึ้น 76.51%
ทั้งนี้ ผลขาดทุนสุทธิ 1.08 แสนล้านบาท ของบริษัทประกันวินาศภัยสาขาต่างประเทศ ทำให้มีการเพิ่มเงินกองทุนในงวด 9 เดือนแรกปี 2555 จำนวน 5,890.25 ล้านบาท เป็น 1.77 หมื่นล้านบาท จากงวดเดียวกันของปีก่อนที่มีเงินกองทุน 5,891.32 ล้านบาท 
สำหรับบริษัทประกันวินาศภัยในประเทศ 55 บริษัท มีการเพิ่มเงินกองทุนงวด 9 เดือนแรกรวม 6,809.69 ล้านบาท เป็น 8.59 หมื่นล้านบาท จากงวดเดียวกันของปีก่อนที่มีเงินกองทุนรวม 7.91 หมื่นล้านบาท 
นายประเวช องอาจสิทธิกุล เลขาธิการ คปภ. กล่าวว่า จากวิกฤตมหาอุทกภัย เมื่อปลายปี 2554 ภายในเวลาไม่ถึงปี ธุรกิจประกันภัยสามารถที่จะชำระค่าสินไหมทดแทนไปแล้วกว่า 3 แสนล้านบาท โดย 9 เดือนแรกธุรกิจประกันวินาศภัย มีเบี้ยรับรวม 1.29 แสนล้านบาท ขยายตัว 25.33% เมื่อเทียบกับช่วงเดียวกันของปีก่อน มีสินทรัพย์รวม 6.32 แสนล้านบาท เพิ่มขึ้น 154.34% การเติบโตดังกล่าวเป็นบททดสอบความแข็งแกร่งของธุรกิจประกันวินาศภัยอย่างแท้จริง